CELEX: 32021D1995
Language: et
Date: 2021-11-15 00:00:00
Title: Komisjoni rakendusotsus (EL) 2021/1995, 15. november 2021, millega määratakse liidus vaba liikumise õiguse kasutamise hõlbustamiseks kindlaks Gruusia välja antud COVID-19 tõendite samaväärsus Euroopa Parlamendi ja nõukogu määruse (EL) 2021/953 kohaselt välja antud tõenditega (EMPs kohaldatav tekst)

16.11.2021   
               
               
                  ET
               
               
                  Euroopa Liidu Teataja
               
               
                  L 405/26
               
            
         KOMISJONI RAKENDUSOTSUS (EL) 2021/1995,
         15. november 2021,
         millega määratakse liidus vaba liikumise õiguse kasutamise hõlbustamiseks kindlaks Gruusia välja antud COVID-19 tõendite samaväärsus Euroopa Parlamendi ja nõukogu määruse (EL) 2021/953 kohaselt välja antud tõenditega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 14. juuni 2021. aasta määrust (EL) 2021/953, millega kehtestatakse koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik, et hõlbustada vaba liikumist COVID-19 pandeemia ajal, (1) eriti selle artikli 8 lõiget 2,
         ning arvestades järgmist:
         
                     (1)
                  
                  
                     Määrusega (EL) 2021/953 on kehtestatud koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik eesmärgiga hõlbustada tõendi omaja vaba liikumise õiguse kasutamist COVID-19 pandeemia ajal. Samuti aitab määrus järk-järgult ja kooskõlastatult kaotada vaba liikumise piirangud, mille liikmesriigid on liidu õiguse alusel SARS-CoV-2 leviku piiramiseks kehtestanud.
                  
               
                     (2)
                  
                  
                     Määrusega (EL) 2021/953 on lubatud aktsepteerida COVID-19 tõendeid, mille on andnud kolmandad riigid liidu kodanikele ja nende pereliikmetele, kui komisjon leiab, et need on välja antud vastavalt standarditele, mida peetakse samaväärseteks kõnealuse määruse kohaselt kehtestatud standarditega. Lisaks peavad liikmesriigid kooskõlas Euroopa Parlamendi ja nõukogu määrusega (EL) 2021/954 (2) kohaldama määruses (EL) 2021/953 sätestatud eeskirju kolmandate riikide kodanike suhtes, kes ei kuulu kõnealuse määruse kohaldamisalasse, kuid kes viibivad või elavad seaduslikult nende territooriumil ja kellel on liidu õiguse kohaselt õigus reisida teistesse liikmesriikidesse. Seepärast tuleks käesolevas otsuses samaväärsuse kohta tehtud järeldusi kohaldada COVID-19 vaktsineerimis-, testimis- ja läbipõdemistõendite suhtes, mille on liidu kodanikele ja nende pereliikmetele andnud Gruusia. Samamoodi tuleks määruse (EL) 2021/954 alusel kohaldada selliseid samaväärsuse kohta tehtud järeldusi ka COVID-19 vaktsineerimis-, testimis- ja läbipõdemistõendite suhtes, mille Gruusia on andnud kolmandate riikide kodanikele, kes viibivad või elavad seaduslikult liikmesriikide territooriumil kõnealuses määruses sätestatud tingimustel.
                  
               
                     (3)
                  
                  
                     20. augustil 2021 esitas Gruusia komisjonile üksikasjaliku teabe koostalitlusvõimeliste COVID-19 vaktsineerimis-, testimis- ja läbipõdemistõendite väljaandmise kohta süsteemi „Georgia e-health App“ (Gruusia e-tervise rakendus) kaudu. Gruusia teatas komisjonile, et tema hinnangul antakse Gruusia COVID-19 tõendeid välja vastavalt sellisele standardile ja sellise tehnoloogilise süsteemi kaudu, mis on koostalitlusvõimelised määrusega (EL) 2021/953 loodud usaldusraamistikuga ning võimaldavad kontrollida tõendite ehtsust, kehtivust ja terviklust. Sellega seoses teatas Gruusia komisjonile, et tema süsteemi „Georgia e-health App“ kaudu välja antud COVID-19 tõendid sisaldavad määruse (EL) 2021/953 lisas osutatud andmeid.
                  
               
                     (4)
                  
                  
                     Gruusia teatas komisjonile ka, et ta aktsepteerib vaktsineerimis-, testimis- ja läbipõdemistõendeid, mille on välja andnud ELi liikmesriigid ja EMP riigid kooskõlas määrusega (EL) 2021/953.
                  
               
                     (5)
                  
                  
                     Komisjon tegi 14. oktoobril 2021 Gruusia taotlusel tehnilised testid, mis näitasid, et Gruusia on andnud COVID-19 vaktsineerimis-, testimis- ja läbipõdemistõendeid välja süsteemi „Georgia e-health App“ kaudu, mis on koostalitlusvõimeline määrusega (EL) 2021/953 loodud usaldusraamistikuga ning võimaldab kontrollida tõendite ehtsust, kehtivust ja terviklust. Samuti kinnitas komisjon, et COVID-19 vaktsineerimis-, testimis- ja läbipõdemistõendid, mille Gruusia on süsteemi „Georgia e-health App“ kaudu välja andnud, sisaldavad vajalikke andmeid.
                  
               
                     (6)
                  
                  
                     Gruusia teatas komisjonile, et annab välja koostalitlusvõimelisi vaktsineerimistõendeid COVID-19 vaktsiinide kohta. Nende vaktsiinide hulka kuuluvad praegu Comirnaty, Vaxzevria, CoronaVac ja Sinopharmi (Pekingi bioloogiliste toodete instituut) välja töötatud COVID-19 vaktsiin (Vero Cell) Inactivated.
                  
               
                     (7)
                  
                  
                     Gruusia teatas komisjonile samuti, et annab välja koostalitlusvõimelisi testimistõendeid nukleiinhappe amplifitseerimise testide, kuid mitte antigeeni kiirtestide kasutamise korral.
                  
               
                     (8)
                  
                  
                     Ühtlasi teatas Gruusia komisjonile, et annab välja koostalitlusvõimelisi läbipõdemistõendeid. Need tõendid kehtivad kuni 180 päeva pärast esimese positiivse tulemuse andnud testi kuupäeva.
                  
               
                     (9)
                  
                  
                     Lisaks teatas Gruusia komisjonile, et tõendite kontrollimisel Gruusias töödeldakse neis sisalduvaid isikuandmeid üksnes selleks, et kontrollida ja kinnitada tõendi omaja vaktsineerimist, testitulemust või haiguse läbipõdemist, ning neid andmeid ei säilitata.
                  
               
                     (10)
                  
                  
                     Seega on olemas vajalikud elemendid selleks, et Gruusia süsteemi „Georgia e-health App“ kaudu välja antud COVID-19 tõendeid saaks käsitada samaväärsetena määruse (EL) 2021/953 alusel välja antud tõenditega.
                  
               
                     (11)
                  
                  
                     Seepärast tuleks COVID-19 tõendeid, mille Gruusia on süsteemi „Georgia e-health App“ kaudu välja andnud, aktsepteerida määruse (EL) 2021/953 artikli 5 lõikes 5, artikli 6 lõikes 5 ja artikli 7 lõikes 8 osutatud tingimustel.
                  
               
                     (12)
                  
                  
                     Käesoleva otsuse kohaldamiseks tuleks Gruusia ühendada määrusega (EL) 2021/953 loodud ELi digitaalse COVID-tõendi usaldusraamistikuga.
                  
               
                     (13)
                  
                  
                     Selleks et kaitsta liidu huve, eelkõige rahvatervise valdkonnas, võib komisjon kasutada oma volitusi käesoleva otsuse kohaldamise peatamiseks või käesoleva otsuse kehtetuks tunnistamiseks, kui määruse (EL) 2021/953 artikli 8 lõikes 2 sätestatud tingimused ei ole enam täidetud.
                  
               
                     (14)
                  
                  
                     Pidades silmas vajadust ühendada Gruusia võimalikult kiiresti määrusega (EL) 2021/953 loodud ELi digitaalse COVID-tõendi usaldusraamistikuga, peaks käesolev otsus jõustuma selle Euroopa Liidu Teatajas avaldamise päeval.
                  
               
                     (15)
                  
                  
                     Käesoleva otsusega ette nähtud meetmed on kooskõlas määruse (EL) 2021/953 artikliga 14 loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Gruusias süsteemi „Georgia e-health App“ kaudu välja antud COVID-19 vaktsineerimis-, testimis- ja läbipõdemistõendeid käsitatakse liidus vaba liikumise õiguse kasutamise hõlbustamise eesmärgil samaväärsetena tõenditega, mis on välja antud kooskõlas määrusega (EL) 2021/953.
         
         
            Artikkel 2
            Gruusia ühendatakse määrusega (EL) 2021/953 loodud ELi digitaalse COVID-tõendi usaldusraamistikuga.
         
         
            Artikkel 3
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 15. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 211, 15.6.2021, lk 1.
         
            (2)  Euroopa Parlamendi ja nõukogu 14. juuni 2021. aasta määrus (EL) 2021/954, millega kehtestatakse koostalitlusvõimeliste COVID-19 vaktsineerimis-, testimis- ja läbipõdemistõendite (ELi digitaalne COVID-tõend) väljaandmise, kontrollimise ja aktsepteerimise raamistik seoses kolmandate riikide kodanikega, kes seaduslikult viibivad või elavad COVID-19 pandeemia ajal liikmesriikide territooriumil (ELT L 211, 15.6.2021, lk 24).